РЕГЛАМЕНТ (ЕС) 2021/1881 НА КОМИСИЯТА

от 26 октомври 2021 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от имидаклоприд във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за имидаклоприд са определени в част А от приложение III към Регламент (ЕО) № 396/2005.

(2) Европейският орган за безопасност на храните („Органът“) представи обосновано становище относно прегледа на съществуващите МДГОВ за имидаклоприд в съответствие с член 12, параграф 1 от Регламент (ЕО) № 396/2005 (2). Органът препоръча определяне на остатъчно вещество само за имидаклоприд. Той установи риск за потребителите по отношение на МДГОВ за къдрава листна ендивия/широколистна ендивия. Поради това е целесъобразно посочената МДГОВ да бъде намалена до конкретната граница на определяне (LOD). Органът препоръча да се намали МДГОВ за пеканови орехи, банани, домати, сладки пиперки, патладжани, краставици, корнишони, тиквички и продукти от животински произход. МДГОВ за тези продукти следва да бъдат включени в приложение II към Регламент (ЕО) № 396/2005 със стойностите, установени от Органа.

(3) Органът стигна до заключението, че по отношение на МДГОВ за цитрусови плодове, грозде, боровинки, червени боровинки, бамя, кратункови растения с неядлива кора, фасул (със и без шушулки), грах (със и без шушулки), фасул, фъстъци, кафе на зърна и хмел част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва също така да бъдат включени в приложение II към Регламент (ЕО) № 396/2005 със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от една година след датата на публикуване на настоящия регламент.

(4) В обоснованите становища на Органа бяха взети предвид съществуващите МДГОВ по Кодекс алиментариус (CXL). По отношение на CXL Органът стигна до заключението, че те не са съвместими с определението на ЕС за пестицидни остатъци и препоръча съществуващите CXL да не се включват в приложение II към Регламент (ЕО) № 396/2005. Поради това е целесъобразно тези МДГОВ да се определят на нивото, установено от Органа.

(5) По отношение на продукти, при които употребата на въпросния продукт за растителна защита не е разрешена и за които не съществуват стойности, при които е допустим вносът, нито има CXL, МДГОВ следва да бъдат определени на специфичната LOD или да се прилага МДГОВ по подразбиране съгласно член 18, параграф 1, буква б) от Регламент (ЕО) № 396/2005.

(6) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на установяване. Лабораториите стигнаха до заключението, че поради промените в техническо отношение за някои продукти се налага да бъдат установени специфични LOD.

(7) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(9) Поради това Регламент (ЕО) № 396/2005 следва да бъде съответно изменен.

(10) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(11) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(12) Одобрението на имидаклоприда изтече на 1 декември 2020 г. (3). Гратисните периоди, които може да са били отпуснати от държавите членки, ще изтекат на 1 юни 2022 г. След тази дата се предвижда допълнително преразглеждане на максимално допустимите граници на остатъчни вещества.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 По отношение на активното вещество имидаклоприд във и върху всички продукти, с изключение на къдрава листна ендивия, Регламент (ЕО) № 396/2005, във вида му преди изменението с настоящия регламент, продължава да се прилага по отношение на продуктите, които са произведени в Съюза или са внесени в Съюза преди 16 май 2022 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 16 май 2022 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 26 октомври 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for imidacloprid according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от имидаклоприд в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(1):5570.

(3) ОВ L 370, 6.11.2020 г., стр. 18.